Matovič, Igor, poslanec NR SR (2014-09-09):
Ale hovorím, nebojte sa, pochopíte to. A takýmto spôsobom si myslíte, že vlastne poslanci, ktorým návrh ste vyradili, tak zneužívajú toto plénum na to, aby vlastne získali svoj nejaký osobný alebo politický prospech. A ja sa pýtam, čo sledujete vy týmto zákonom? Či náhodou tým, že dávate návrh na to, aby to bolo skrátené legislatívne konanie, nezneužívate toto plénum na to, aby ste získali váš osobný, alebo opačne, najprv politický, získali mandáty, a potom aj osobný politický prospech alebo osobný prospech. Ako myslím osobný prospech? No tak myslím osobný prospech, že áno, zažili sme správu, pred časom sme ju dostali z Európskej únie, že peniaze, ktoré nám ostatné štáty Európskej únie dávajú, vy, vaša vláda, prvá Ficova vláda, druhá Ficova vláda ich krásne rozkrádate, a správu, ktorú sme chceli, aby sa sem zaradila a o tejto problematike pojednávala, to ste nedovolili, aby sa tu o tom hovorilo. Čiže váš osobný prospech, ktorý máte z toho, že vládnete, z toho, že oblbujete ľudí aj s takýmito návrhmi zákonov, z toho, že oblbujete ľudí, že takéto návrhy zákonov musia ísť v skrátenom legislatívnom konaní, na základe čoho vás potom následne ľudia volia, získate moc, dostanete sa k hrantu a potom rozkrádate to, čo by malo slúžiť všetkým, tak to vám nevadí. Ale to, že niektorí poslanci tu chcú normálne zaradený návrh zákona, nie v skrátenom legislatívnom konaní, normálne zaradený návrh zákona, aby mali právo aspoň, aby sa tu prerokoval, to im nedovolíte. Čiže pre vás áno, v skrátenom legislatívnom konaní, lebo by ste sa nabudúce k hrantu asi nedostali, ale ostatným ani v normálnom konaní nie. Tak ja sa pýtam prečo? A dúfam, že, pani predsedajúca, teraz ste postrehli, že hovorím o skrátenom legislatívnom konaní. Vy dávate návrh, že dôchodcom teraz, ešte aj pán minister to tu tak srdcervúco povedal, ako teda dôchodcom chceme zvýšiť životnú úroveň, tak dávate návrh, aby sme, áno, dôchodcom hodili nejaké odrobinky na stôl, ktoré po vašej hostine zostali, ale keď my ostatní dávame návrhy, ktoré majú ušetriť peniaze v štátnom rozpočte tým, aby vaši poslanci nezastávali dve-tri miesta vo verejnej správe, tak to nie, to sa vám nepáči. Pre vás áno, pre ostatných nie. Pre vás v skrátenom konaní, pre ostatných ani v normálnom konaní nie. A ja sa pýtam, akým právom, akým právom ste zaviedli na Slovensku totalitu SMER-u? Všetko ste obsadili, všetky úrady. Máte políciu, prokuratúru, súdy, Úrad pre verejné obstarávanie, Najvyšší kontrolný úrad, väčšinu v parlamente. Všade, kde môže, všade máte svojich ľudí a zaviedli ste tu 25 rokov po revolúcii totalitu. Dnes, čo ste spáchali, ste pošliapali posledné zbytky demokracie. Môžete sa hanbiť, všetkých 83 teliec, ktoré sa tu nachádza, ktoré je schopných zahlasovať za čokoľvek. (Ruch v sále.) A môžete bučať, koľko chcete. Áno, teľce bučia! Čiže hlboko nesúhlasím, aby ste takýmto spôsobom znevažovali Národnú radu, lebo nie je znevažovať Národnú radu to, keď pomenujete teľce teľatami, ale znevažovanie Národnej rady je vtedy, keď pošliapavate demokraciu v jej základoch. To, čo ste spáchali, pošliapali ste demokraciu v jej základoch. A dnes od nás chcete, aby sme vám hlasovali za skrátené legislatívne konanie, lebo dôchodcom chcete dať pár miliónikov eur. Ale to, že vy a vaši poskokovia, vaši prisluhovači a vaše finančné skupiny, ktoré vás platia, rozkrádate stámilióny eur, to vám vôbec nevadí. Toto je vaša demokracia, toto je vaše ponímanie demokracie po smerácky. Zaviedli ste tu totalitu a hlboko s ňou nesúhlasím. Ešte raz navrhujem všetkým poslancom všetkých poslaneckých klubov, stiahnime všetky návrhy, kašlime na nich, nech si tu vládnu. Tak či tak im tu robíme iba idiotov. Tak či tak nám nič neschvália. Nerobme im tu idiotov, nech si tu idiotov robia sami pre seba. Potom sa pozrú do zrkadla a nech sa tu ľuďom pozrú do tváre. Zobrali im, mohli o jedno percento znížiť DPH, 240 mil. eur zobrali ľuďom. A teraz pán minister príde a blahosklonne povie: dáme dôchodcom, aby sa im zvýšila životná úroveň. Však z tých 240 mil., o ktoré ich okradli, zostane pár miliónikov na to, aby vianočné dôchodky boli. A potom si navrhneme skrátené legislatívne konanie, lebo, božechráň, aby my sme to spravili niekedy po komunálnych voľbách, alebo že aby bol teda ten príspevok vianočný, možno novoročný a urobili to po komunálnych voľbách. Čiže čisto krok, ktorý je čisto populistický, účelový pred komunálnymi voľbami, urobíte si v skrátenom legislatívnom konaní, a kroky, ktorými sa my snažíme odstrániť nedostatky pri možno aj komunálnych voľbách, alebo pri tom, že váš primátor Považskej Bystrice sedí na, s jedným zadkom na deviatich stoličkách a berie deväť platov ako keby, že má deväť žalúdkov, tak to vám nevadí. To je, alebo to vám práve vadí, keď toto chceme odstrániť, to je problém. Čiže váš populizmus v skrátenom legislatívnom konaní nie je problém. Normálne návrhy opozičných poslancov, ktorými snažíme sa ušetriť prostriedky vo verejnom rozpočte, ktorými sa snažíme nadstaviť aspoň ako-tak pravidlá, aby ten poslanec alebo politik SMER-u, alebo ktorejkoľvek inej strany nebol viac ako ľudia, to vám vadí. Hanbite sa, páni a panie poslankyne! (Potlesk.)